ส่วนที่ 1

ข้อมูลสรุป

การดำเนินธุรกิจหลักและความมุ่งมั่นในการดำเนินงาน

บริษัท ทุ่งคาฮาเบอร์ จำกัด (มหาชน) ดำเนินธุรกิจมาถึงปีที่ 97 แล้ว ธุรกิจหลักของบริษัทคือ
การทำเหมืองแร่ดีบุก การทำเหมืองแร่ทองคำ และการทำเหมืองหิน (แอนดีไซท์) นอกจากนี้
บริษัทยังคงถือครองที่ดินกว่า 26 ไร่ ในจังหวัดภูเก็ต (เพื่อรอการพัฒนา) บริษัทฯ ลงทุนในบริษัท
ทุ่งคำ จำกัด (ถือหุ้นร้อยละ 94.10) ในบริษัท ชลสิน จำกัด (ร้อยละ 72.10) และในบริษัท
สกายคลิฟฟ์ จำกัด (ร้อยละ 75)

บริษัทฯ
ให้ความสำคัญและความสนใจกับการประสบผลสำเร็จในการดำเนินธุรกิจในระยะยาวเพื่อให้เกิดประโยชน์สูงสุดกับผู้ถือหุ้น
พนักงาน ลูกค้า และชุมชุนที่บริษัทฯ ประกอบการอยู่ บริษัทฯ มีแผนการดำเนินธุรกิจที่ชัดเจน
แผนการปฏิบัติที่ดี มีวินัยและนโยบายทางการเงินที่โปร่งใส
และรับผิดชอบต่อสังคมในฐานะผู้ประกอบการที่ดี

สภาพการตลาดและการดำเนินงานโดยทั่วไป

ภายใต้สถานการณ์ตลาดการเงินทั่วโลกที่ยังไม่ฟื้นตัว ทำให้ปี 2545
เป็นปีที่ท้าทายอีกปีหนึ่งสำหรับบริษัทฯ อย่างไรก็ตามบริษัทฯ
สามารถดำเนินการบรรลุผลตามเป้าหมายหลายประการ ที่สำคัญคือ
ความคืบหน้าของโครงการเหมืองแร่ทองคำ จังหวัดเลย แต่อีกด้านหนึ่ง
ธุรกิจเหมืองหินต้องประสบปัญหาต่างๆ หลายประการ และธุรกิจดีบุกก็ยังอยู่ในสภาพซบเซา
แม้ว่าแทนทาลั่มซึ่งเป็นผลพลอยได้จากดีบุกจะมีอนาคตสดใสก็ตาม
ด้วยวินัยทางการเงินที่เคร่งครัดทำให้สินทรัพย์ของบริษัทฯ มีความมั่นคง
และไม่มีความเสี่ยงในเรื่องอัตราแลกเปลี่ยน เนื่องจากไม่มีการกู้ยืม
โดยสัดส่วนหนี้สินต่อทุนของบริษัทฯ คือ ลดลงจากร้อยละ 24 ในปีที่ผ่านมาเป็นร้อยละ 21

โครงการเหมืองแร่ทองคำ จังหวัดเลย ประเทศไทย

บริษัทฯ มีความยินดีที่จะเรียนให้ทราบว่า ประทานบัตรกลุ่มแรกจำนวน 6 ฉบับของบริษัทฯ
ได้รับอนุมัติจากรัฐบาลไทยอย่างเป็นทางการแล้วเมื่อวันที่ 14 มีนาคม 2546
ขณะนี้ฝ่ายบริหารกำลังเจรจากับสถาบันการเงินเพื่อจัดทำแผนเงินทุนสนับสนุนโครงการ
รวมทั้งจัดเตรียมบุคลากรที่ความรู้ ความสามารถและ
ประสบการณ์ด้านเหมืองแร่เพื่อบริหารจัดการเกี่ยวกับการก่อสร้างสาธารณูปโภคและโรงงาน
ซึ่งคาดว่าจะเริ่มดำเนินการประมาณต้นปี 2546

การทำเหมืองหิน (แอนดีไซท์) จังหวัดสระบุรี ประเทศไทย

ในรอบปีที่ผ่านมา บริษัทฯ สามารถจัดการส่งมอบหินโรยทางรถไฟ
และหินคลุกสำหรับหมอนคอนกรีตรองรางรถไฟให้กับลูกค้าได้อย่างรวดเร็วและมีประสิทธิภาพ
สำหรับปี 2545 ฝ่ายการตลาดและ การขายของบริษัทฯ พยายามเพิ่มโอกาสและ
ช่องทางการจัดจำหน่าย มีการวิเคราะห์ความต้องการของตลาด คู่แข่ง
ตลอดจนการกำหนดเป้าหมายและ ปริมาณการขาย แต่เนื่องจากภาวะทางเศรษฐกิจที่ยังไม่ฟื้นตัว
ทำให้บริษัทฯ ไม่สามารถบรรลุเป้าหมายทางด้านยอดขายตามที่คาด เมื่อช่วงปลายปี 2544 บริษัทฯ
มีแนวโน้มที่จะจำหน่ายหินได้เพิ่มขึ้น แต่ลูกค้าหลักของบริษัทฯ
ได้ลดปริมาณการสั่งซื้อลงเนื่องจากสภาพทางเศรษฐกิจ อย่างไรก็ตาม
ผลการดำเนินงานเหมืองหินของปี 2545 บริษัทฯ มีกำไรขั้นต้นจากเหมืองหินเท่ากับ ร้อยละ 16.52
ซึ่งเปรียบเทียบกับร้อยละ 6.40 ในปีก่อน บริษัทฯ
ยังคงผลิตหินที่มีคุณภาพเพื่อตอบสนองความต้องการของลูกค้าที่ต้องการหินคุณภาพสูง
แผนการตลาดในเชิงรุกของบริษัทฯ ยังคงดำเนินไปอย่างต่อเนื่อง

การดำเนินงานเหมืองแร่ดีบุก จังหวัดภูเก็ต ประเทศไทย

บริษัทฯ ว่าจ้างผู้รับจ้างในการทำเหมืองแร่ดีบุกภายใต้การควบคุมของวิศวกรเหมืองแร่ของบริษัทฯ
ในพื้นที่ประทานบัตรทำเหมืองแร่ในทะเลของบริษัทฯ รายได้จากดีบุกของบริษัทฯ ลดลงจากปีก่อน
ทั้งนี้เนื่องจากความต้องการแร่ดีบุกในตลาดโลกที่ลดต่ำลง อย่างไรก็ตาม
ความต้องการแทนทาลั่มซึ่งเป็นผลพลอยได้จากแร่ดีบุกและ
เป็นส่วนสำคัญในการผลิตชิ้นส่วนอุปกรณ์ทางอิเลคโทรนิคและอุตสาหกรรมมีเพิ่มมากขึ้น
ผลการดำเนินงานโดยรวมของเหมืองแร่ดีบุกเพิ่มขึ้นจากร้อยละ 5.89 ในปี 2544 เป็น ร้อยละ
8.02 ในปี 2545 ถึงแม้ว่าราคาตลาดของแทนทาลั่มลดลงในปี 2545

การถือครองที่ดิน

บริษัทฯ มีแผนที่จะก่อสร้างอพาร์ทเม้นท์พร้อมบริการ บนที่ดินของบริษัทฯ
เองที่ตั้งอยู่บนถนนรัชดาภิเษก เพื่อรองรับการเริ่มฟื้นตัวของตลาดอสังหาริมทรัพย์ บริษัทฯ
คาดว่ามูลค่าของที่ดินบนถนนรัชดาภิเษกของบริษัทมีแนวโน้มสูงขึ้น
เนื่องจากอยู่บริเวณใกล้เคียงกับทางเข้าออกทางรถไฟฟ้าใต้ดิน เป็นเส้นทางด่วนและมอเตอร์เวย์
ที่จะไปสนามบินแห่งใหม่

ในปี 2545 บริษัทฯ ให้ความสำคัญอย่างมากในการพัฒนาพื้นที่ภูเก็ต
และได้ยื่นข้อเสนอให้แก่รัฐบาลไทยในการพัฒนาอ่าวภูเก็ตเป็น ท่าเรือแห่งนวัตกรรมล้ำสมัย (Cyber
Port) ในบริเวณเขตประทานบัตรการทำเหมืองแร่ดีบุกในทะเล ทั้งนี้โครงการจะประกอบด้วย
ท่าเรือขนส่งสินค้า ท่าเรือท่องเที่ยว ศูนย์การประชุมและสินค้านานาชาติ สันทนาการ
และสิ่งอำนวยความสะดวกต่างๆ ในแผนการพัฒนา บริษัทฯ
มีแผนที่จะอนุรักษ์และฟื้นฟูพื้นที่ป่าชายเลนและระบบนิเวศน์ของพื้นที่โดยรอบอ่าวภูเก็ต
และส่วนสมเด็จพระศรีนครินทร์ (ซึ่งบริษัทฯ ได้มอบพื้นที่ให้กับจังหวัดภูเก็ต
เพื่อดำเนินการก่อสร้างสวนสาธารณะ) การพัฒนาสวนสมเด็จฯ
ซึ่งปัจจุบันยังไม่มีความคืบหน้าเท่าใดนักจะถูกรวมเข้ามาเป็นส่วนหนึ่งของแผนการพัฒนานี้ด้วย

การพัฒนาโครงการดังกล่าวถือเป็นส่วนหนึ่งของปรัชญาในการดำเนินงานของบริษัทฯ
ในการทำประโยชน์ให้กับชุมชนในพื้นที่ที่บริษัทฯ เข้าดำเนินการ โครงการพัฒนาและ ฟื้นฟูอ่าวภูเก็ตนี้
ถือเป็นโอกาสที่ดีของบริษัทฯ
ที่จะทำประโยชน์ต่อสาธารณชนและรักษาสภาพแวดล้อมทางธรรมชาติของภูเก็ต
เพื่อเป็นศูนย์กลางการเดินทางท่องเที่ยวและการขนส่งทางทะเลในภูมิภาค รวมทั้ง
เป็นการส่งเสริมความก้าวหน้าทางเทคโนโลยีของประเทศ

ขณะนี้
ชุมชนในท้องถิ่นของจังหวัดภูเก็ตอยู่ในระหว่างระดมความคิดเห็นในการพัฒนาโครงการบริเวณดังกล่าว
ทั้งนี้ บริษัทฯ ได้เข้าร่วมประชุมในงานดังกล่าว
และขณะนี้อยู่ระหว่างรอคำตอบจากรัฐบาลในการศึกษาความเป็นไปได้ของโครงการ

บทสรุป

ถึงแม้ว่าในปี 2545 ผลประกอบการทางการเงินของบริษัทฯ ยังไม่ดีเท่าที่ควร แต่บริษัทฯ
ก็สามารถบรรลุเป้าหมายในหลายๆ ด้าน ซึ่งเป็นส่วนสำคัญในการส่งเสริมการดำเนินงานในปี 2546
และปีต่อๆไป บริษัทฯ มีความมั่นใจว่าแนวทางในการดำเนินงาน และความทุ่มเทของพนักงานทุกคน
รวมทั้งการฟื้นตัวทางเศรษฐกิจจะส่งผลที่ดีต่อโครงการเหมืองทองคำและการพัฒนาอสังหาริมทรัพย์

บริษัทฯ ขอขอบคุณฝ่ายบริหารและพนักงานทุกท่านที่ได้ทุ่มเทกำลังและความสามารถ ทำให้บริษัทฯ
สามารถฟันฝ่าอุปสรรคต่างๆ รวมทั้งสภาวการณ์ทางเศรษฐกิจที่ไม่เอื้ออำนวย ทั้งนี้ บริษัทฯ
ขอขอบคุณผู้ถือหุ้นทุกท่านในความอดทนในช่วงปีที่ผ่านมา และในปี 2546 นี้ บริษัทฯ
จะสามารถเริ่มดำเนินการโครงการเหมืองแร่ทองคำซึ่งได้รอคอยมาเป็นระยะเวลานาน